Komisijos sprendimas
1999 m. gegužės 25 d.
iš dalies keičiantis Sprendimą 97/365/EB, pateikiantį laikinus trečiųjų šalių įmonių, iš kurių valstybės narės leidžia importuoti produktus, pagamintus iš galvijų, kiaulių, arklinių, avių ir ožkų mėsos, sąrašus
(pranešta dokumentu Nr. C(1999) 1374)
(tekstas svarbus EEE)
(1999/344/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba dvigeldžius moliuskus, laikinųjų sąrašų, taikytinų pereinamąjį laikotarpį, sudarymo reikalavimų [1] su paskutiniais pakeitimais, padarytais Sprendimu 98/603/EB [2], ypač į jo 2 straipsnio 1 dalį,
(1) kadangi Komisijos sprendimas 97/222/EB [3] sudaro trečiųjų šalių, iš kurių valstybės narės leidžia importuoti mėsos produktus, sąrašą;
(2) kadangi tame sąraše esančioms šalims gyvūnų sveikatos ir veterinarinio sertifikavimo reikalavimai importuojant mėsos produktus yra nustatyti Komisijos sprendimu 97/221/EB [4];
(3) kadangi trečiųjų šalių įmonių, iš kurių valstybės narės leidžia įvežti produktus, paruoštus iš galvijų, kiaulių, arklinių, avių ir ožkų mėsos, laikinieji sąrašai yra sudaryti Komisijos sprendimu 97/365/EB [5];
(4) kadangi Komisija iš Tuniso gavo įmonių sąrašą su garantijomis, kad jos vykdo visus atitinkamus Bendrijos sveikatos reikalavimus;
(5) kadangi Komisijos patikrinimas vietoje parodė, kad įmonių higienos standartas yra pakankamas, todėl jos gali būti įrašytos į įmonių, iš kurių gali būti leidžiamas mėsos produktų importas, pirmą sąrašą;
(6) kadangi dėl to galima sudaryti Tuniso įmonių, gaminančių mėsos produktus, laikinuosius sąrašus;
(7) kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 97/365/EEB priedas iš dalies keičiamas taip:
a) po preambulės 6 punkto įterpiamas šis 7 punktas:
"7. = Šios įmonės produktai turi būti pagaminti iš patvirtintose Europos Sąjungos skerdyklose pagal Direktyvą 64/433/EEB [6]paskerstų gyvulių šviežios mėsos arba šviežios mėsos, kuri atitinka Direktyvos 72/462/EEB [7]21 straipsnio a punkto reikalavimus."
b) priedas papildomas šio sprendimo priedo tekstu.
2 straipsnis
Šis sprendimas taikomas nuo 1999 m. gegužės 25 d.
3 straipsnis
Šis sprendimas skirtas valstybėms narėms.
Priimta Briuselyje, 1999 m. gegužės 25 d.